<classify> BAADHI ya kaya mkoani Shinyanga zimekuwa na wingi wa vyakula, lakini watoto walionao wamekumbwa na tatizo la utapiamlo au kifo, kutokana na kutopata lishe yenye virutubisho.Akizungumza na gazeti hili juzi, Dk Franck Mtibwa wa Shirika la World Vision alisema wingi wa chakula siyo hoja, kwani kitaalamu kinachoangaliwa ni kama vyakula wanavyokula watu, vinaleta virutubisho mwilini.Dk Mtibwa alisema jamii bado haina elimu zaidi juu ya namna ya uandaaji wa vyakula vyenye virutubisho na matokeo yake wanakula kujaza matumbo, hatimaye watoto wanapata tatizo la utapiamlo au kifo ikiwa matatizo yatokanayo na lishe yanazuilika.Kuna wakati unatembelea jamii kwenye kaya zao utakuta chakula kwa wingi, lakini unajiuliza jamii ambayo ina wingi wa chakula kwa nini watoto watoto wamepata utapiamlo. Kadhalika kwa nini kuna vifo vya uzazi vinavyosababishwa na lishe?, alisema Dk Mtibwa.Alisema sehemu ya lishe imekuwa ikipambana na magonjwa mwilini kwa asilimia 70, ila ilikuwa haijapewa kipaumbele, lakini kungekuwa na maofisa lishe kila kijiji, upungufu wa damu na madini chuma usingekuwepo.Alisema Mradi wa Enrich umenufaisha vijiji 50 na vituo vya afya 58 nchini na hiyo imeonesha madhubuti katika ubora wa upatikanaji wa huduma za lishe kwa watoto, wajawazito na wanawake wanaonyonyesha, pia wanakabiliana na utapiamlo ndani ya siku 1,000 za mtoto ikiwa ni muda muhimu kupata lishe.Daktari bingwa wa magonjwa ya watoto katika Hospitali ya Rufaa ya Mkoa wa Shinyanga, Dk Mwita Ngutunyi alisema watoto wengi wamebainika kuwa na utapiamlo kwa kukosa lishe bora ikiwemo maziwa ya mama. Ofisa Lishe katika Halmashauri ya Wilaya ya Shinyanga, Said Mankiligo alisema zahanati na vituo vya afya vyote vimesajiliwa kutoa taarifa za lishe, kwani tatizo la lishe awali lilikuwa kwa upande wa udumavu kwa asilimia 33 hivyo World Vision wamepunguza kwa kushirikiana na mashirika mengine na kufikia udumavu asilimia 28.Mradi wa Enrich umeweza kupunguza vifo vya uzazi na watoto kwa kutoa elimu ya ulaji wa vyakula vyenye virutubisho na kuwaeleza kula vyakula katika makundi matano kama ya nafaka, matunda, mbogamboga na vyenye asili ya wanyama, mafuta, asali na sukari, alisema Mankiligo.  <topic>: kitaifa 